拿鐵斯

拿鐵斯係前英格蘭足球員，打進攻中場或者前鋒。佢由1986年出道至到2002年掛靴都係效力英格蘭球會修咸頓。

球員生涯

1987年，拿鐵斯第一次被國家隊徵召，入選英格蘭足球U-20歲以下代表隊，不過就因為足踝扭傷而錯過未有隨隊到巴西集訓。由於拿鐵斯多數為英格蘭B隊上陣居多，所以佢實際上無乜踢過英格蘭U-21歲代表隊，而佢首次幫英格蘭B隊上陣係1990年3月作客愛爾蘭嘅一場友誼賽，但以1比4大敗。

1994年3月，佢首次幫英格蘭足球代表隊喺溫布萊球場1比0贏丹麥嘅友誼賽中上陣，喺67分鐘以後備身份入替加斯居尼，取得A級國際賽嘅首頂喼帽。

1994年10月，佢取得國家隊第4頂喼帽，喺主場1比1打和羅馬尼亞嘅友誼賽中首次正選上陣並踢足全場。

拿鐵斯最後一次為國家隊披甲係喺1997年2月，佢以正選身份上陣，但英格蘭喺呢場1998年世界盃外圍賽中主場以0比1輸咗畀意大利。

喺球員生涯中，拿鐵斯先後10次大演帽子戲法，最先一次係喺1987年3月主場對李斯特城，而最後一次就係喺1998年4月，英格蘭B隊喺Loftus Road友賽以4比1大勝俄羅斯B隊時取得。

1994到95球季，修咸頓作客2比3輸畀布力般流浪場波，拿鐵斯喺78分鐘離門四十碼射破對方門將科亞斯嘅入波，被英國廣播公司選為嗰季嘅最佳入球。

由於持續受到傷患困擾，拿鐵斯喺2002年宣佈掛靴，結束16年職業足球生涯。

掛靴後
拿鐵斯掛靴之後，受到前球會隊友大衛鍾斯嘅邀請，曾經短暫效力過一支非聯賽球隊Eastleigh F.C，除此之外，佢亦有參與一啲沙灘足球比賽、擔任母會修咸頓嘅足球大使等。而由2005年開始，拿鐵斯每個禮拜為英國天空電視嘅足球節目Soccer Saturday擔任專業評述員。2009年8月，拿鐵斯推出名為Taking Le Tiss嘅自傳，序言由佢前修咸頓拍擋舒利亞幫佢寫。

代表隊上陣記錄

語錄
 西班牙國家隊及巴塞隆拿中場猛將沙維曾經講過，自己以慢打快、從容不迫嘅踢法係深受拿鐵斯影響。沙維笑言最欣賞拿鐵斯嘅「慢」：「我細個最鍾意就係拿鐵斯，我每周都會睇實電視嘅精華片段，唔會錯過佢每一個經典入波。佢有出色天份，但踢法有別傳統，佢可以用行路嘅速度，『行』過7、8名對方守將。想當年我未夠10歲，已經視佢為我偶像。」

傑斯曾經喺1997至98球季對拿鐵斯有過以下評價︰「拿鐵斯始終係好難應付，因為你永遠估唔到佢下一步會點做。佢會出乎意料咁喺任何角度、距離而突然起腳，至於佢速度上嘅欠缺，佢早已用佢嘅想像力作出補償。佢顯然係比依家大多數球員具備更高嘅天份。」

前曼聯名宿及前些路迪領隊史特根講過︰「修咸頓有三樣野係最出名；就係鐵達尼號、帆船運動以及拿鐵斯。」

阿仙奴領隊雲加曾經咁形容過拿鐵斯︰「我認為後生時嘅拿鐵斯踢法有啲似柏天尼，佢可以喺適當嘅時候作出傳送，而臨門一腳亦同樣出色。」

利物浦傳奇射手魯殊對拿鐵斯有過以下評語︰「我敢言，如果拿鐵斯效力嘅係頂級球會，佢會係英格蘭國家隊嘅必然正選！」

其他
 1999年6月，澳洲運動場上演由國際足協明星隊對澳洲足球代表隊嘅友賽，以慶祝該運動場正式開幕，不過由於賽前明星隊嘅利比利亞前鋒韋亞因家事臨時退出，因此正值喺澳洲渡緊假嘅拿鐵斯獲補選入伍，並喺下半場78分鐘上陣，最終球隊以2比3輸波。

榮譽 
 巴克萊幼鷹獎．最佳青年球員 1990
 英格蘭職業球員工會．最佳青年球員 1990
 修咸頓年度最佳球員 1990、1994、1995
 英格蘭足總會員盃亞軍 1992

Premier League heroes Le Tissier: Le God
 Penalty king Matthew Le Tissier
 Le Tissier: How to take penalties
 Goal feast at Le Tissier farewell

英格蘭足球員